title: Rozhodnutie Komisie (EÚ) 2018/1996 zo 14. decembra 2018, ktorým sa stanovujú interné predpisy týkajúce sa poskytovania informácií dotknutým osobám a obmedzenia niektorých ich práv v súvislosti so spracúvaním osobných údajov na účely prešetrovaní na ochranu obchodu a prešetrovaní v oblasti obchodnej politiky

text:
                  17.12.2018

                  SK

                  Úradný vestník Európskej únie

                  L 320/40

         ROZHODNUTIE KOMISIE (EÚ) 2018/1996
         zo 14. decembra 2018,
         ktorým sa stanovujú interné predpisy týkajúce sa poskytovania informácií dotknutým osobám a obmedzenia niektorých ich práv v súvislosti so spracúvaním osobných údajov na účely prešetrovaní na ochranu obchodu a prešetrovaní v oblasti obchodnej politiky
         EURÓPSKA KOMISIA,
         so zreteľom na Zmluvu o fungovaní Európskej únie, a najmä na jej článok 249 ods. 1,
         keďže:

                     (1)

                     Komisia vykonáva obchodnú politiku Únie v rámci svojho mandátu podľa nariadení Európskeho parlamentu a Rady (EÚ) 2015/478 (1), (EÚ) 2015/755 (2), (EÚ) 2016/1036 (3) a (EÚ) 2016/1037 (4).

                     (2)

                     K spracúvaniu osobných údajov v zmysle článku 3 ods. 1 nariadenia Európskeho parlamentu a Rady (EÚ) 2018/1725 (5) nevyhnutne dochádza najmä v priebehu prešetrovaní na ochranu obchodu. Komisia zhromažďuje informácie relevantné pre prešetrovanie vrátane osobných údajov. S výhradou požiadavky chrániť dôverné informácie by sa všetky informácie poskytnuté ktoroukoľvek stranou prešetrovania mali bezodkladne sprístupniť iným zainteresovaným stranám, ktoré sa zúčastňujú na prešetrovaní, a to formou prístupu k spisu, ktorý nemá dôverný charakter. Tento prenos údajov je potrebný a z právneho hľadiska nevyhnutný na obranu právnych nárokov zainteresovaných strán. Za úlohy Komisie v oblasti obchodnej politiky a ochrany obchodu primárne zodpovedá Generálne riaditeľstvo pre obchod („GR pre obchod“), ktorého organizačné jednotky konajú ako prevádzkovateľ.

                     (3)

                     Osobné údaje spracúvané Komisiou zahŕňajú napríklad identifikačné údaje, kontaktné údaje, profesijné údaje a údaje súvisiace či uvedené v súvislosti s predmetom prešetrovania. Osobné údaje sa uchovávajú v zabezpečenom elektronickom prostredí s cieľom zabrániť nezákonnému prístupu osôb alebo nezákonnému prenosu údajov osobám mimo Komisie. Určité osobné údaje sa môžu vložiť do osobitného elektronického prostredia s možnosťou prístupu pre regulovaný počet strán zainteresovaných na prešetrovaní. Osobné údaje sa až do konca prešetrovania uchovávajú v útvaroch Komisie zodpovedných za prešetrovanie. Obdobie uchovávania údajov na administratívne účely je päť rokov a začína plynúť od ukončenia prešetrovania. Na konci obdobia uchovávania údajov sa informácie súvisiace s daným prípadom vrátane osobných údajov prenášajú do historického archívu Komisie (6).

                     (4)

                     Komisia má pri vykonávaní svojich úloh povinnosť v súvislosti so spracúvaním osobných údajov dodržiavať práva fyzických osôb, ktoré sú uznané v článku 8 ods. 1 Charty základných práv Európskej únie a v článku 16 ods. 1 zmluvy, ako aj práva stanovené v nariadení (EÚ) 2018/1725. Komisia je zároveň povinná dodržiavať prísne pravidlá ochrany dôvernosti informácií stanovené v článku 19 nariadenia (EÚ) 2016/1036, článku 29 nariadenia (EÚ) 2016/1037, článku 8 nariadenia (EÚ) 2015/478 a v článku 5 nariadenia (EÚ) 2015/755.

                     (5)

                     Za určitých okolností je nutné zosúladiť práva dotknutých osôb podľa nariadenia (EÚ) 2018/1725 s potrebou účinnosti pri prešetrovaniach, ako aj s úplným dodržiavaním základných práv a slobôd iných dotknutých osôb. Na tento účel článok 25 ods. 1 písm. c), g) a h) nariadenia (EÚ) 2018/1725 umožňuje Komisii obmedziť uplatňovanie článkov 14 až 17 a článkov 19, 20 a 35 spolu so zásadou transparentnosti stanovenou v článku 4 ods. 1 písm. a), pokiaľ jeho ustanovenia zodpovedajú právam a povinnostiam stanoveným v článkoch 14 až 17 a článkoch 19, 20 a 35 uvedeného nariadenia.

                     (6)

                     Na to, aby sa zabezpečila účinnosť prešetrovaní na ochranu obchodu a súčasne sa rešpektovali normy ochrany osobných údajov podľa nariadenia (EÚ) 2018/1725, ktorým sa nahradilo nariadenie Európskeho parlamentu a Rady (ES) č. 45/2001 (7), je potrebné prijať interné predpisy, na základe ktorých môže Komisia obmedziť práva dotknutých osôb v súlade s článkom 25 ods. 1 písm. c), g) a h) nariadenia (EÚ) 2018/1725.

                     (7)

                     Preto je potrebné zaviesť interné predpisy, ktoré by sa mali vzťahovať na všetky operácie spracúvania údajov, ktoré vykonáva Komisia, keď si plní svoju prešetrovaciu funkciu v oblasti ochrany obchodu. Takéto pravidlá by sa mali uplatňovať na operácie spracúvania údajov vykonávané pred začatím prešetrovania, počas prešetrovaní a počas monitorovania opatrení nadväzujúcich na výsledok prešetrovaní.

                     (8)

                     Komisia by mala v záujme dodržania článkov 14, 15 a 16 nariadenia (EÚ) 2018/1725 informovať všetkých jednotlivcov o svojich činnostiach zahŕňajúcich spracúvanie ich osobných údajov a o ich právach, a to transparentným a súdržným spôsobom formou oznámenia o ochrane údajov uverejneného na webovom sídle Komisie. Komisia by mala v prípade potreby uviesť ďalšie záruky, aby zabezpečila, že všetky dotknuté osoby budú informované jednotlivo a primeraným spôsobom.

                     (9)

                     Komisia má na základe článku 25 nariadenia (EÚ) 2018/1725 možnosť obmedziť poskytovanie informácií dotknutým osobám a výkon iných práv dotknutých osôb s cieľom chrániť svoje prešetrovania na ochranu obchodu, ako aj práva iných osôb spojených s prešetrovaniami.

                     (10)

                     V záujme zachovania účinnej spolupráce môže byť navyše nutné, aby Komisia obmedzila výkon práv dotknutých osôb s cieľom chrániť operácie spracúvania údajov iných inštitúcií, orgánov, úradov a agentúr Únie alebo príslušných orgánov členských štátov. Na tento účel by sa Komisia mala poradiť s týmito inštitúciami, orgánmi, úradmi a agentúrami o relevantných dôvodoch pre uplatnenie obmedzení a ich nutnosti a primeranosti.

                     (11)

                     Komisia môže obmedziť aj poskytovanie informácií dotknutým osobám a výkon iných práv dotknutých osôb v súvislosti s osobnými údajmi získanými od tretích krajín alebo medzinárodných organizácií s cieľom plniť svoju úlohu spolupráce s uvedenými krajinami alebo organizáciami, a tak zaručiť dosiahnutie dôležitého cieľa, ktorým je všeobecný verejný záujem Únie. Za určitých okolností však záujem dotknutej osoby alebo jej základné práva môžu prevážiť nad záujmom medzinárodnej spolupráce.

                     (12)

                     Komisia by mala pristupovať ku všetkým obmedzeniam transparentne a každé uplatnenie obmedzení zaznamenať do príslušného záznamového systému.

                     (13)

                     Podľa článku 25 ods. 8 nariadenia (EÚ) 2018/1725 môžu prevádzkovatelia odložiť poskytnutie informácií dotknutej osobe o dôvodoch uplatnenia obmedzenia, môžu od neho upustiť alebo môžu poskytnutie informácií zamietnuť, ak by to akýmkoľvek spôsobom ohrozilo účel obmedzenia. Ide predovšetkým o obmedzenia práv stanovené v článkoch 16 a 35 nariadenia (EÚ) 2018/1725.

                     (14)

                     Komisia by mala pravidelne preskúmavať uložené obmedzenia s cieľom zabezpečiť, že práva dotknutej osoby byť informovaná v súlade s článkami 16 a 35 nariadenia (EÚ) 2018/1725 sú obmedzené len dovtedy, kým sú takéto obmedzenia nevyhnutné na to, aby Komisia mohla vykonávať svoje prešetrovania na ochranu obchodu.

                     (15)

                     Keď sa obmedzujú iné práva dotknutých osôb, prevádzkovateľ by mal v jednotlivých prípadoch individuálne posúdiť, či by informovanie o obmedzení neohrozilo účel obmedzenia.

                     (16)

                     Úradník Európskej komisie pre ochranu údajov by mal vykonávať nezávislé preskúmanie uplatňovania obmedzení s cieľom zabezpečiť súlad s týmto rozhodnutím.

                     (17)

                     Nariadením (EÚ) 2018/1725 sa nahrádza nariadenie (ES) č. 45/2001 bez prechodného obdobia a odo dňa jeho nadobudnutia účinnosti. Možnosť obmedziť určité práva dotknutých osôb bola stanovená v nariadení (ES) č. 45/2001. S cieľom zabrániť ohrozeniu prešetrovaní v oblasti obchodnej politiky a vedenia prešetrovaní na ochranu obchodu by sa toto rozhodnutie malo uplatňovať odo dňa nadobudnutia účinnosti nariadenia (EÚ) 2018/1725.

                     (18)

                     Európsky dozorný úradník pre ochranu údajov vydal stanovisko 30. novembra 2018,

               PRIJALA TOTO ROZHODNUTIE:

            Článok 1
            Predmet úpravy a rozsah pôsobnosti

               1.   Týmto rozhodnutím sa stanovujú predpisy, ktorými sa bude riadiť Komisia pri informovaní dotknutých osôb o spracúvaní ich údajov v súlade s článkami 14, 15 a 16 nariadenia (EÚ) 2018/1725, keď bude vykonávať prešetrovania v oblasti obchodnej politiky a prešetrovania na ochranu obchodu.
               Stanovujú sa v ňom aj podmienky, za ktorých Komisia môže v súlade s článkom 25 ods. 1 písm. c), g) a h) nariadenia (EÚ) 2018/1725 obmedziť uplatňovanie článku 4, článkov 14 až 17 a článkov 19, 20 a 35 uvedeného nariadenia.

               2.   Toto rozhodnutie sa uplatňuje na spracúvanie osobných údajov Komisiou na účely činností a v súvislosti s činnosťami vykonávanými s cieľom plniť úlohy Komisie podľa nariadení (EÚ) 2016/1036, (EÚ) 2016/1037, (EÚ) 2015/478 a (EÚ) 2015/755.

               3.   Toto rozhodnutie sa uplatňuje na spracúvanie osobných údajov všetkými útvarmi Komisie, pokiaľ spracúvajú osobné údaje obsiahnuté v informáciách, ktoré sú povinné zasielať Komisii, alebo osobné údaje, ktoré už spracúva Komisia na účely činností a v súvislosti s činnosťami podľa odseku 2 tohto článku.

            Článok 2
            Uplatniteľné výnimky a obmedzenia

               1.   Keď si Komisia plní svoje povinnosti vo vzťahu k právam dotknutých osôb na základe nariadenia (EÚ) 2018/1725, posúdi, či platí niektorá z výnimiek stanovených v uvedenom nariadení.

               2.   S výhradou článkov 3 až 7 tohto rozhodnutia môže Komisia obmedziť uplatňovanie článkov 14 až 17, článkov 19, 20 a 35 nariadenia (EÚ) 2018/1725 spolu so zásadou transparentnosti stanovenou v článku 4 ods. 1 písm. a) uvedeného nariadenia, pokiaľ jeho ustanovenia zodpovedajú právam a povinnostiam stanoveným v článkoch 14 až 17, článkoch 19, 20 a 35 uvedeného nariadenia (EÚ) 2018/1725, ak by výkon týchto práv a povinností ohrozil účel činností Komisie v oblasti obchodnej politiky a činností na ochranu obchodu alebo ak by nepriaznivo ovplyvnil práva a slobody iných dotknutých osôb.

               3.   S výhradou článkov 3 až 7 tohto rozhodnutia môže Komisia obmedziť aj práva a povinnosti uvedené v odseku 2 tohto článku v súvislosti s osobnými údajmi získanými od iných inštitúcií, orgánov, agentúr a úradov Únie, príslušných orgánov členských štátov alebo tretích krajín alebo od medzinárodných organizácií, a to za týchto okolností:

                           a)

                           pokiaľ by uplatňovanie týchto práv a povinností mohli obmedziť iné inštitúcie, orgány, agentúry a úrady Únie na základe iných aktov uvedených v článku 25 nariadenia (EÚ) 2018/1725 alebo podľa kapitoly IX uvedeného nariadenia, alebo v súlade s nariadením Európskeho parlamentu a Rady (EÚ) 2016/794 (8) alebo nariadením Rady (EÚ) 2017/1939 (9);

                           b)

                           pokiaľ by uplatňovanie týchto práv a povinností mohli obmedziť príslušné orgány členských štátov na základe aktov uvedených v článku 23 nariadenia Európskeho parlamentu a Rady (EÚ) 2016/679 (10) alebo na základe vnútroštátnych opatrení, ktorými sa transponuje článok 13 ods. 3, článok 15 ods. 3 alebo článok 16 ods. 3 smernice Európskeho parlamentu a Rady (EÚ) 2016/680 (11);

                           c)

                           pokiaľ by uplatňovanie týchto práv a povinností mohlo ohroziť spoluprácu Komisie s tretími krajinami alebo medzinárodnými organizáciami pri prešetrovaniach na ochranu obchodu.

                     Komisia sa pred uplatnením obmedzení za okolností uvedených v prvom pododseku písm. a) a b) poradí s príslušnými inštitúciami, orgánmi, agentúrami a úradmi Únie alebo príslušnými orgánmi členských štátov okrem prípadov, keď je Komisii zrejmé, že uplatnenie obmedzenia sa stanovuje v niektorom z aktov uvedených v týchto písmenách.
               Ustanovenie prvého pododseku písm. c) sa neuplatňuje, keď záujmy alebo základné práva a slobody dotknutých osôb prevažujú nad záujmom Komisie o spoluprácu s tretími krajinami alebo medzinárodnými organizáciami.

               4.   Odsekmi 1, 2 a 3 nie je dotknuté uplatňovanie iných rozhodnutí Komisie, ktorými sa stanovujú interné predpisy týkajúce sa poskytovania informácií dotknutým osobám a obmedzenia určitých práv podľa článku 25 nariadenia (EÚ) 2018/1725, ani článok 23 rokovacieho poriadku Komisie.

            Článok 3
            Poskytovanie informácií dotknutým osobám

               1.   Komisia uverejňuje na svojom webovom sídle oznámenie o ochrane údajov, v ktorom informuje všetky dotknuté osoby o svojich činnostiach na ochranu obchodu zahŕňajúcich spracúvanie osobných údajov týchto osôb. Komisia v prípade potreby zabezpečuje, že dotknuté osoby sú informované jednotlivo a primeraným spôsobom.

               2.   Keď Komisia úplne alebo čiastočne obmedzuje poskytovanie informácií dotknutým osobám, ktorých údaje spracúva na účely prešetrovania v oblasti obchodnej politiky alebo prešetrovania na ochranu obchodu, zaznamená a zaregistruje dôvody obmedzenia v súlade s článkom 6.

            Článok 4
            Právo dotknutej osoby na prístup k údajom, právo na vymazanie a právo na obmedzenie spracúvania údajov

               1.   Keď Komisia úplne alebo čiastočne obmedzuje právo dotknutých osôb na prístup k osobným údajom, právo na vymazanie alebo právo na obmedzenie spracúvania údajov v zmysle článkov 17, 19, resp. článku 20 nariadenia (EÚ) 2018/1725, informuje v odpovedi na žiadosť o prístup k údajom, vymazanie alebo obmedzenie spracúvania údajov príslušnú dotknutú osobu o uplatnenom obmedzení a jeho hlavných dôvodoch, ako aj o možnosti podať sťažnosť európskemu dozornému úradníkovi pre ochranu údajov alebo využiť súdny prostriedok nápravy na Súdnom dvore Európskej únie.

               2.   Poskytovanie informácií týkajúcich sa dôvodov obmedzenia uvedených v odseku 1 je možné odložiť, upustiť od neho alebo ho zamietnuť, pokiaľ by to narušilo účel obmedzenia.

               3.   Komisia zaznamenáva dôvody obmedzenia v súlade s článkom 6.

               4.   Keď je právo na prístup k údajom úplne alebo čiastočne obmedzené, dotknutá osoba uplatní svoje právo na prístup k údajom prostredníctvom európskeho dozorného úradníka pre ochranu údajov v súlade s článkom 25 ods. 6, 7 a 8 nariadenia (EÚ) 2018/1725.

            Článok 5
            Oznámenie porušenia ochrany osobných údajov dotknutým osobám
            Keď Komisia obmedzuje informovanie dotknutej osoby o porušení ochrany osobných údajov v zmysle článku 35 nariadenia (EÚ) 2018/1725, zaznamená a zaregistruje dôvody obmedzenia v súlade s článkom 6 tohto rozhodnutia.

            Článok 6
            Zaznamenávanie a registrovanie obmedzení

               1.   Komisia zaznamenáva dôvody každého obmedzenia uplatneného podľa tohto rozhodnutia vrátane posúdenia nutnosti a primeranosti daného obmedzenia, pričom zohľadňuje príslušné prvky v článku 25 ods. 2 nariadenia (EÚ) 2018/1725.
               Na tento účel príslušný záznam obsahuje informácie o tom, akým spôsobom by výkon práva ohrozil účel prešetrovaní v oblasti obchodnej politiky a prešetrovaní na ochranu obchodu, alebo obmedzení uplatnených na základe článku 2 ods. 2 alebo ods. 3, alebo by nepriaznivo ovplyvnil práva a slobody iných dotknutých osôb.

               2.   Registruje sa záznam a prípadne dokumenty obsahujúce podkladové faktické a právne prvky. Na požiadanie sa sprístupnia európskemu dozornému úradníkovi pre ochranu údajov.

            Článok 7
            Trvanie obmedzení

               1.   Obmedzenia uvedené v článkoch 3, 4 a 5 sa uplatňujú dovtedy, kým sú platné dôvody, ktoré ich opodstatňujú.

               2.   Keď dôvody na obmedzenie uvedené v článku 3 alebo 5 pominú, Komisia zruší obmedzenie a informuje dotknutú osobu o hlavných dôvodoch príslušného obmedzenia. Komisia zároveň informuje dotknutú osobu o možnosti kedykoľvek podať sťažnosť európskemu dozornému úradníkovi pre ochranu údajov alebo využiť súdny prostriedok nápravy na Súdnom dvore Európskej únie.

               3.   Komisia preskúma uplatňovanie obmedzenia uvedeného v článkoch 3 a 5 každých šesť mesiacov od jeho prijatia a pri skončení príslušného prešetrovania. Následne Komisia/prevádzkovateľ každoročne monitoruje potrebu zachovania/odloženia všetkých obmedzení.

            Článok 8
            Preskúmanie úradníkom Európskej komisie pre ochranu údajov

               1.   Úradník pre ochranu údajov musí byť bezodkladne informovaný o každom prípade obmedzenia práv dotknutých osôb v súlade s týmto rozhodnutím. Na požiadanie sa úradníkovi na ochranu údajov poskytne prístup k záznamu a všetkým dokumentom obsahujúcim podkladové faktické a právne prvky.

               2.   Úradník pre ochranu údajov môže požiadať o preskúmanie obmedzenia. Úradník pre ochranu údajov musí byť informovaný o výsledku preskúmania, o ktoré požiadal.

            Článok 9
            Nadobudnutie účinnosti
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 11. decembra 2018.

            V Bruseli 14. decembra 2018

                  Za Komisiu

                  predseda

               Jean-Claude JUNCKER

            (1)  Nariadenie Európskeho parlamentu a Rady (EÚ) 2015/478 z 11. marca 2015 o spoločných pravidlách na dovozy (Ú. v. EÚ L 83, 27.3.2015, s. 16).

            (2)  Nariadenie Európskeho parlamentu a Rady (EÚ) 2015/755 z 29. apríla 2015 o spoločných pravidlách na dovozy z určitých tretích krajín (Ú. v. EÚ L 123, 19.5.2015, s. 33).

            (3)  Nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 21).

            (4)  Nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 55).

            (5)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            (6)  Uchovávanie spisov v archívoch Komisie sa reguluje spoločným zoznamom pre uchovávanie spisov, čo je regulačný dokument [posledná verzia je SEC(2012) 713] vo forme harmonogramu uchovávania, v ktorom sú stanovené obdobia uchovávania rôznych druhov spisov Komisie.

            (7)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

            (8)  Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).

            (9)  Nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (Ú. v. EÚ L 283, 31.10.2017, s. 1).

            (10)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

            (11)  Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89).


title: Rozhodnutie Rady (EÚ) 2018/2027 z 29. novembra 2018 o pozícii, ktorá sa má v mene Európskej únie zaujať v rámci Medzinárodnej organizácie civilného letectva v súvislosti s prvým vydaním medzinárodných štandardov a odporúčaní o ochrane životného prostredia – Systém kompenzácie a znižovania emisií uhlíka v medzinárodnom letectve (CORSIA)

text:
                  20.12.2018

                  SK

                  Úradný vestník Európskej únie

                  L 325/25

         ROZHODNUTIE RADY (EÚ) 2018/2027
         z 29. novembra 2018
         o pozícii, ktorá sa má v mene Európskej únie zaujať v rámci Medzinárodnej organizácie civilného letectva v súvislosti s prvým vydaním medzinárodných štandardov a odporúčaní o ochrane životného prostredia – Systém kompenzácie a znižovania emisií uhlíka v medzinárodnom letectve (CORSIA)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,
         so zreteľom na návrh Európskej komisie,
         keďže:

                     (1)

                     Chicagský dohovor o medzinárodnom civilnom letectve (ďalej len „dohovor“), ktorého cieľom je regulovať medzinárodnú leteckú dopravu, nadobudol platnosť 4. apríla 1947. Na jeho základe sa zriadila Medzinárodná organizácia civilného letectva (ICAO).

                     (2)

                     Členské štáty Únie sú zmluvnými štátmi dohovoru a členmi ICAO, pričom Únia má v určitých orgánoch ICAO štatút pozorovateľa.

                     (3)

                     Podľa článku 54 dohovoru má Rada ICAO prijať medzinárodné štandardy a odporúčania.

                     (4)

                     V decembri 2015 bola úspešne ukončená 21. konferencia zmluvných strán Rámcového dohovoru Organizácie Spojených národov o zmene klímy prijatím Parížskej dohody. Cieľom Parížskej dohody je obmedziť globálne zvyšovanie teploty výrazne pod hodnotu 2 °C v porovnaní s predindustriálnymi úrovňami, a pokračovať v úsilí o obmedzenie zvyšovania teploty na 1,5 °C v porovnaní s predindustriálnymi úrovňami. K dosiahnutiu týchto znížení emisií by mali prispieť všetky sektory hospodárstva vrátane medzinárodného letectva.

                     (5)

                     Na 39. valnom zhromaždení ICAO v roku 2016 sa prostredníctvom rezolúcie A39-3 rozhodlo vyvinúť globálny trhový mechanizmus na obmedzenie emisií skleníkových plynov z medzinárodného letectva na úrovne roku 2020. Pozícia Únie bola v tejto súvislosti stanovená rozhodnutím Rady (EÚ) 2016/915 (1).

                     (6)

                     Rada ICAO na 10. zasadnutí svojho 214. zasadania 27. júna 2018 prijala prvé vydanie zväzku IV prílohy 16 k dohovoru: Medzinárodné štandardy a odporúčania o ochrane životného prostredia – Systém kompenzácie a znižovania emisií uhlíka v medzinárodnom letectve (CORSIA).

                     (7)

                     Pravidlá obsiahnuté v systéme CORSIA sa môžu stať záväznými v súlade s obmedzeniami stanovenými v dohovore a v medziach ich pôsobnosti. Môžu sa stať záväznými aj pre Úniu a jej členské štáty v rámci existujúcich medzinárodných dohôd o leteckej doprave.

                     (8)

                     Pokiaľ väčšina zmluvných štátov nezaregistruje svoj nesúhlas, v súlade s článkom 90 dohovoru CORSIA začne platiť tri mesiace po uplynutí lehoty na registráciu nesúhlasu.

                     (9)

                     Článok 38 dohovoru sa vzťahuje na odchýlky od medzinárodných štandardov a postupov. V súlade s uvedeným článkom každý zmluvný štát, ktorý považuje za nevykonateľné vyhovieť vo všetkých ohľadoch akémukoľvek takému medzinárodnému štandardu alebo postupu, alebo plne zosúladiť svoje vlastné právne predpisy alebo postupy s medzinárodným štandardom alebo postupom po ich zmene, alebo ktorý považuje za potrebné prijať právne predpisy alebo postupy, ktoré sa v nejakom ohľade líšia od právnych predpisov alebo postupov stanovených medzinárodným štandardom, musí bezodkladne oznámiť ICAO rozdiely medzi svojím vlastným postupom a postupom zavedeným medzinárodným štandardom.

                     (10)

                     ICAO 20. júla 2018 zaslala obežník AN 1/17.14 – 18/78 (ďalej len „obežník“), v ktorom požiadala zmluvné štáty, aby po prvé, do 22. októbra 2018 oznámili prípadný nesúhlas s akoukoľvek časťou systému CORSIA, a po druhé, do 1. decembra 2018 oznámili akékoľvek rozdiely medzi ich vnútroštátnymi postupmi a systémom CORSIA, ako aj očakávaný dátum dosiahnutia súladu.

                     (11)

                     Systém CORSIA sa má začať uplatňovať pre prevádzkovateľov letúnov s ročnou produkciou emisií CO2 väčšou ako 10 000 ton, ktorá pochádza z medzinárodných letov pri prevádzke letúnov s maximálnou vzletovou hmotnosťou väčšou ako 5 700 kg, s výnimkou humanitárnych, zdravotníckych a protipožiarnych letov.

                     (12)

                     Požiadavky na monitorovanie, podávanie správ a overovanie (ďalej len „MRV“) stanovené v systéme CORSIA sa majú začať uplatňovať od 1. januára 2019.

                     (13)

                     Od 1. januára 2021 do 31. decembra 2035 sa majú začať uplatňovať požiadavky na kompenzáciu stanovené v systéme CORSIA pre prevádzkovateľov letúnov vykonávajúcich medzinárodné lety (ako je vymedzené v časti II kapitole 1 bode 1.1.2 a v časti II kapitole 2 bode 2.1) medzi zmluvnými štátmi, na ktoré sa vzťahuje pripravovaný dokument ICAO s názvom „CORSIA States for Chapter 3 State Pairs“.

                     (14)

                     Je vhodné stanoviť pozíciu, ktorá sa má zaujať v mene Únie v odpovedi na obežník. Dôvodom je to, že systém CORSIA bude môcť rozhodujúcim spôsobom ovplyvniť obsah práva Únie, majmä smernice Európskeho parlamentu a Rady 2003/87/ES (2).

                     (15)

                     Vzhľadom na to, že systém CORSIA by mohol umožniť dosiahnuť významný pokrok na medzinárodnej úrovni, by sa podľa článku 90 dohovoru nemal oznamovať žiadny nesúhlas.

                     (16)

                     Únia v plnej miere podporuje úsilie vyvíjané v rámci ICAO s cieľom čo najskôr umožniť sprevádzkovanie systému CORSIA. V súlade so smernicou 2003/87/ES Komisia práve premieta požiadavky na MRV stanovené v systéme CORSIA do aktov Únie s predpokladaným nadobudnutím účinnosti do januára 2019. Komisia má okrem toho predložiť Európskemu parlamentu a Rade správu, v ktorej sa posudzujú spôsoby, akými sa majú tieto nástroje vykonávať v právnych predpisoch Únie. Lehota, počas ktorej sa podľa obežníka musia oznámiť prípadné rozdiely, je príliš krátka na to, aby Únia v rámci tohto obmedzenia prijala akékoľvek úpravy systému CORSIA. Aby ICAO mohla plne zohľadňovať súčasný právny stav na úrovni Únie, ako aj začatú prácu v oblasti MRV, členské štáty by v odpovedi na obežník mali oznámiť rozdiely v súlade s dodatkom k tomuto rozhodnutiu.

                     (17)

                     Článok 28b ods. 2 a 3 smernice 2003/87/ES sa týka následných opatrení, ktoré sa vykonávajú vzhľadom na výsledok práce na úrovni ICAO. Je vhodné informovať ICAO o podmienkach týchto ustanovení.

                     (18)

                     Pozíciu Únie vyjadria členské štáty Únie, ktoré sú členmi ICAO,

               PRIJALA TOTO ROZHODNUTIE:

            Článok 1
            Pozícia, ktorá sa má v mene Únie zaujať v odpovedi na obežník AN 1/17.14 – 18/78, ktorý vydala Medzinárodná organizácia civilného letectva 20. júla 2018, je uvedená v dodatku k tomuto rozhodnutiu.

            Článok 2
            Pozíciu uvedenú v článku 1 vyjadria členské štáty Únie, ktoré sú členmi ICAO.

            Článok 3
            Toto rozhodnutie nadobúda účinnosť dňom jeho prijatia.

            V Bruseli 29. novembra 2018

                  Za Radu

                  predsedníčka

               M. SCHRAMBÖCK

            (1)  Rozhodnutie Rady (EÚ) 2016/915 z 30. mája 2016 o pozícii, ktorá sa má v mene Európskej únie zaujať, pokiaľ ide o medzinárodný nástroj, ktorý majú vypracovať orgány ICAO a ktorý má viesť k vykonávaniu jednotného globálneho trhového opatrenia na emisie z medzinárodnej leteckej dopravy od roku 2020 (Ú. v. EÚ L 153, 10.6.2016, s. 32).

            (2)  Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).

            DODATOK
            Pokiaľ ide o DODATOK k obežníku ICAO AN 1/17.14 – 18/78 (OZNÁMENIE O SÚLADE S PRÍLOHOU 16 ZVÄZKU IV ALEBO O ROZDIELOCH OPROTI NEJ), rozdiely sa oznamujú a v tejto súvislosti sa uvedú tieto vysvetlenia:

               Všeobecné pripomienky

            Únia a jej členské štáty rozhodne podporujú úsilie ICAO o to, aby sa v celosvetovom meradle uviedlo do platnosti globálne trhové opatrenie pre medzinárodné letectvo s cieľom prispieť k boju proti zmene klímy.

               (doplňte svoj štát) v plnej miere podporuje úsilie vyvíjané v rámci ICAO s cieľom čo najskôr zaistiť fungovanie systému CORSIA. V súlade so smernicou 2003/87/ES je Európa v procese premietnutia požiadaviek na monitorovanie, podávanie správ a overovanie (MRV) stanovených v systéme CORSIA do právnych aktov Únie s predpokladaným nadobudnutím účinnosti do januára 2019. Lehota, počas ktorej sa podľa obežníka ICAO AN 1/17.14 – 18/78 musia oznámiť prípadné rozdiely, je príliš krátka na to, aby Únia v rámci tohto obmedzenia prijala akékoľvek úpravy práva Únie.
            V tejto fáze existujú určité rozdiely medzi smernicou 2003/87/ES a podrobnými pravidlami prijatými Komisiou na jednej strane a systémom CORSIA na strane druhej. To platí tak pre požiadavky na monitorovanie, podávanie správ a overovanie, ako aj pre požiadavky na kompenzáciu.
            V súvislosti s oboma druhmi požiadaviek sa pripomína rozsah uplatňovania smernice 2003/87/ES v jej súčasnom znení. Smernica sa uplatňuje bez ohľadu na štátnu príslušnosť prevádzkovateľa letúnov a v zásade sa vzťahuje na lety s odletom z letiska alebo s príletom na letisko, ktoré sa nachádza na území členského štátu, na ktorý sa vzťahuje zmluva. Smernica 2003/87/ES sa uplatňuje bez rozlišovania toho, či ide o lety v rámci členských štátov a/alebo krajín EHP, ako aj medzi členskými štátmi a/alebo krajinami EHP.

               Požiadavky na monitorovanie, podávanie správ a overovanie

            Požiadavky na monitorovanie, podávanie správ a overovanie stanovené v systéme CORSIA sa majú začať uplatňovať od 1. januára 2019.
            Pravidlá Európskej únie, ktoré sú uplatniteľné v tejto oblasti k 1. decembru 2018, sa uvádzajú najmä v smernici Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii. Uvedená smernica je právnym základom pre podrobné ustanovenia v tejto záležitosti, ktoré sa uvádzajú v nariadení Komisie (EÚ) č. 600/2012 z 21. júna 2012 o overovaní správ o emisiách, správ o tonokilometroch a akreditácii overovateľov podľa smernice 2003/87/ES a v nariadení Komisie (EÚ) č. 601/2012 z 21. júna 2012 o monitorovaní a nahlasovaní emisií skleníkových plynov podľa smernice 2003/87/ES.
            Treba uviesť, že Európska komisia v súčasnosti prijíma nariadenia, od ktorých sa očakáva, že s výhradou vyššie uvedených všeobecných pripomienok odstránia rozdiely týkajúce sa požiadaviek na monitorovanie, podávanie správ a overovanie systému CORSIA v rámci prvého vydania prílohy 16 zväzku IV, s predpokladaným nadobudnutím účinnosti pred 1. januárom 2019.

               Požiadavky na kompenzáciu

            Pokiaľ ide o kompenzáciu, je potrebné poznamenať, že príslušné požiadavky uvedené v systéme CORSIA sa budú uplatňovať až v neskoršej fáze a že medzitým sa môže právo Únie zmeniť vzhľadom na systém CORSIA.
            Z toho vyplýva, že nie je potrebné sa zaoberať súčasnými požiadavkami na kompenzáciu podľa práva Únie nad rámec vyššie uvedených všeobecných pripomienok.


title: Rozhodnutie Rady (EÚ) 2018/2024 z 22. mája 2018, o podpise v mene Európskej únie a jej členských štátov a predbežnom vykonávaní tretieho dodatkového protokolu k Dohode o hospodárskom partnerstve, politickej koordinácii a spolupráci medzi Európskym spoločenstvom a jeho členskými štátmi na jednej strane a Spojenými štátmi mexickými na strane druhej na účely zohľadnenia pristúpenia Chorvátskej republiky k Európskej únii

text:
                  20.12.2018

                  SK

                  Úradný vestník Európskej únie

                  L 325/1

         ROZHODNUTIE RADY (EÚ) 2018/2024
         z 22. mája 2018,
         o podpise v mene Európskej únie a jej členských štátov a predbežnom vykonávaní tretieho dodatkového protokolu k Dohode o hospodárskom partnerstve, politickej koordinácii a spolupráci medzi Európskym spoločenstvom a jeho členskými štátmi na jednej strane a Spojenými štátmi mexickými na strane druhej na účely zohľadnenia pristúpenia Chorvátskej republiky k Európskej únii
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91, článok 100 ods. 2, články 207 a 211 v spojení s jej článkom 218 ods. 5,
         so zreteľom na akt o pristúpení Chorvátska, a najmä na jeho článok 6 ods. 2,
         so zreteľom na návrh Európskej komisie,
         keďže:

                     (1)

                     Dohoda o hospodárskom partnerstve, politickej koordinácii a spolupráci medzi Európskym spoločenstvom a jeho členskými štátmi na jednej strane a Spojenými štátmi mexickými na strane druhej (1) (ďalej len „globálna dohoda“) bola podpísaná 8. decembra 1997 a nadobudla platnosť 1. októbra 2000.

                     (2)

                     V súlade s článkom 6 ods. 2 aktu o pristúpení Chorvátskej republiky sa pristúpenie Chorvátska ku globálnej dohode dohodne prostredníctvom protokolu ku globálnej dohode uzavretým medzi Radou, konajúcou jednomyseľne v mene členských štátov, a Spojenými štátmi mexickými.

                     (3)

                     Rada 14. septembra 2012 poverila Komisiu, aby začala rokovania so Spojenými štátmi mexickými s cieľom uzavrieť tretí dodatkový protokol ku globálnej dohode na účely zohľadnenia pristúpenia Chorvátskej republiky k Európskej únie (ďalej len „protokol“). Rokovania boli úspešne ukončené.

                     (4)

                     V článku 5 ods. 3 protokolu sa stanovuje jeho predbežné vykonávanie pred nadobudnutím jeho platnosti.

                     (5)

                     Protokol by sa mal podpísať a do ukončenia postupov potrebných na nadobudnutie jeho platnosti predbežne vykonávať,

               PRIJALA TOTO ROZHODNUTIE:

            Článok 1
            Týmto sa v mene Únie a jej členských štátov schvaľuje podpis tretieho dodatkového protokolu k Dohode o hospodárskom partnerstve, politickej koordinácii a spolupráci medzi Európskym spoločenstvom a jeho členskými štátmi na jednej strane a Spojenými štátmi mexickými na strane druhej na účely zohľadnenia pristúpenia Chorvátskej republiky k Európskej únii s výhradou uzavretia uvedeného protokolu.
            Text protokolu je pripojený k tomuto rozhodnutiu.

            Článok 2
            Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie a jej členských štátov.

            Článok 3
            Protokol sa predbežne vykonáva v súlade s jeho článkom 5 ods. 3 až do ukončenia postupov potrebných na jeho nadobudnutie platnosti.

            Článok 4
            Toto rozhodnutie nadobúda účinnosť dňom jeho prijatia.

            V Bruseli 22. mája 2018

                  Za Radu

                  predseda

               E. KARANIKOLOV

            (1)  Ú. v. ES L 276, 28.10.2000, s. 45.


title: Rozhodnutie Rady (EÚ) 2018/2028 zo 4. decembra 2018, ktorým sa stanovuje, že Maďarsko neprijalo účinné opatrenia v reakcii na odporúčanie Rady z 22. júna 2018

text:
                  20.12.2018

                  SK

                  Úradný vestník Európskej únie

                  L 325/29

         ROZHODNUTIE RADY (EÚ) 2018/2028
         zo 4. decembra 2018,
         ktorým sa stanovuje, že Maďarsko neprijalo účinné opatrenia v reakcii na odporúčanie Rady z 22. júna 2018
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (1), a najmä na jeho článok 10 ods. 2 štvrtý pododsek,
         so zreteľom na odporúčanie Európskej komisie,
         keďže:

                     (1)

                     Rada 22. júna 2018 rozhodla v súlade s článkom 121 ods. 4 Zmluvy o fungovaní Európskej únie („ZFEÚ“), že v Maďarsku existuje značná zistená odchýlka od postupu úprav smerom k strednodobému rozpočtovému cieľu, ktorým je – 1,5 % HDP.

                     (2)

                     Vzhľadom na značnú zistenú odchýlku Rada 22. júna 2018 adresovala Maďarsku odporúčanie (2), aby prijalo opatrenia nevyhnutné na zabezpečenie toho, že nominálna miera rastu čistých primárnych verejných výdavkov (3) v roku 2018 nepresiahne 2,8 %, čo zodpovedá ročnej štrukturálnej úprave vo výške 1,0 % HDP. Rada Maďarsku odporučila, aby na zníženie deficitu použilo všetky neočakávané zisky, zatiaľ čo opatrenia na rozpočtovú konsolidáciu by mali zabezpečiť trvalé zlepšenie štrukturálneho salda verejných financií spôsobom, ktorý podporuje rast. Na podanie správy o opatreniach prijatých v reakcii na uvedené odporúčanie stanovila Maďarsku lehotu do 15. októbra 2018.

                     (3)

                     Komisia 18. a 19. septembra 2018 vykonala v Maďarsku misiu zvýšeného dohľadu na účely monitorovania na mieste podľa článku -11 ods. 2 nariadenia (ES) č. 1466/97. Po tom, ako Komisia zaslala svoje predbežné zistenia maďarským orgánom na pripomienkovanie, predložila 21. novembra 2018 správu o svojich zisteniach Rade. Uvedené zistenia sa následne zverejnili. V správe Komisie sa zistilo, že maďarské orgány majú v úmysle udržať celkový cieľový deficit na rok 2018 vo výške 2,4 % HDP, ako sa uvádza v konvergenčnom programe na rok 2018, a teda nemajú v úmysle riadiť sa odporúčaním Rady z 22. júna 2018.

                     (4)

                     Maďarské orgány 15. októbra 2018 predložili správu o opatreniach prijatých v reakcii na odporúčanie Rady z 22. júna 2018 (4). V správe opäť potvrdili, že ich cieľom na rok 2018 je aj naďalej celkový deficit vo výške 2,4 % HDP. V porovnaní s rozpočtovou prognózou uvedenou v konvergenčnom programe na rok 2018 očakávajú maďarské orgány podstatne vyššie daňové príjmy a úspory z dôvodu znížených nákladov na spolufinancovanie projektov financovaných z rozpočtu Únie. Plánujú však ďalšie výdavky, ktoré v plnej miere vykompenzujú vplyv týchto udalostí na zníženie deficitu. Ohlásené nové diskrečné opatrenia nemajú žiadny významný čistý fiškálny vplyv na rozpočtový výsledok v roku 2018, a teda nespĺňajú požiadavku uvedenú v odporúčaní Rady z 22. júna 2018.

                     (5)

                     V roku 2018 má rast verejných výdavkov bez diskrečných príjmových a jednorazových opatrení na základe prognózy Komisie z jesene 2018 dosiahnuť 7,0 %, čo je výrazne nad odporúčanou referenčnou hodnotou pre rast výdavkov na úrovni 2,8 % (odchýlka o 1,6 % HDP). Štrukturálne saldo sa má zhoršiť o 0,4 % HDP v porovnaní s odporúčaným zlepšením o 1,0 % HDP (odchýlka o 1,4 % HDP). Oba piliere preto poukazujú na výraznú odchýlku od odporúčanej úpravy. Na výklad referenčnej hodnoty pre výdavky nepriaznivo vplývali tri aspekty: konkrétne nižšia miera potenciálneho strednodobého rastu, než sa v súčasnosti očakáva, deflátor HDP, z ktorého vychádzala referenčná hodnota pre výdavky, a nepriamy účinok určitých opatrení na príjmy. Po úpravách o tieto faktory sa zdá, že referenčná hodnota pre výdavky primerane odzrkadľuje fiškálne úsilie a stále poukazuje na odchýlku. Hodnotenie štrukturálneho salda vedie k podobnému výsledku. Štrukturálne saldo je negatívne ovplyvňované výpadkom príjmov, čo sa ale čiastočne kompenzuje účinkom vyššieho bodového odhadu rastu potenciálneho HDP v porovnaní so strednodobým priemerom, z ktorého vychádza referenčná hodnota pre výdavky. Celkové posúdenie preto potvrdzuje výraznú odchýlku od odporúčanej úpravy.

                     (6)

                     Uvedené zistenia vedú k záveru, že reakcia Maďarska na odporúčanie Rady z 22. júna 2018 bola nedostatočná. Fiškálne úsilie nedokáže zabezpečiť, aby nominálna miera rastu čistých primárnych verejných výdavkov v roku 2018 nepresiahla úroveň 2,8 %, čo by zodpovedalo ročnej štrukturálnej úprave vo výške 1,0 % HDP,

               PRIJALA TOTO ROZHODNUTIE:

            Článok 1
            Maďarsko neprijalo v reakcii na odporúčanie Rady z 22. júna 2018 účinné opatrenia.

            Článok 2
            Toto rozhodnutie je určené Maďarsku.

            V Bruseli 4. decembra 2018

                  Za Radu

                  predseda

               H. LÖGER

            (1)  Ú. v. ES L 209, 2.8.1997, s. 1.

            (2)  Odporúčanie Rady z 22. júna 2018 s cieľom napraviť značnú zistenú odchýlku od postupu úprav smerom k strednodobému rozpočtovému cieľu v Maďarsku (Ú. v. EÚ C 223, 27.6.2018, s. 1).

            (3)  Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sa zohľadňujú. Jednorazové opatrenia na strane príjmov aj výdavkov sa vzájomne započítavajú.

            (4)  https://ec.europa.eu/info/files/hungary-report-council-recommendations-under-significant-deviation-procedure_en


title: Rozhodnutie Rady (EÚ) 2019/76 z 20. decembra 2018 o uzavretí v mene Únie Dohody medzi Európskou úniou a Barbadosom, ktorou sa mení Dohoda medzi Európskym spoločenstvom a Barbadosom o zrušení víz pri krátkodobých pobytoch

text:
                  21.1.2019

                  SK

                  Úradný vestník Európskej únie

                  L 18/8

         ROZHODNUTIE RADY (EÚ) 2019/76
         z 20. decembra 2018
         o uzavretí v mene Únie Dohody medzi Európskou úniou a Barbadosom, ktorou sa mení Dohoda medzi Európskym spoločenstvom a Barbadosom o zrušení víz pri krátkodobých pobytoch
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 6 druhým pododsekom písm. a) bodom v),
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     Rada svojím rozhodnutím 2009/898/ES (2) uzavrela Dohodu medzi Európskym spoločenstvom a Barbadosom o zrušení víz pri krátkodobých pobytoch (3) (ďalej len „dohoda“). Dohoda umožňuje občanom Únie a občanom Barbadosu cestovať na územie druhej zmluvnej strany bez potreby víz maximálne na obdobie troch mesiacov počas šiestich mesiacov.

                     (2)

                     Nariadením Európskeho parlamentu a Rady (EÚ) č. 610/2013 (4) sa zaviedli horizontálne zmeny v acquis Únie v oblasti víz a hraníc a krátkodobý pobyt sa vymedzil ako maximálne 90 dní v rámci akéhokoľvek 180-dňového obdobia.

                     (3)

                     Je nevyhnutné začleniť toto nové vymedzenie do dohody, aby sa v plnej miere harmonizoval režim Únie týkajúci sa krátkodobých pobytov.

                     (4)

                     Komisia dojednala v mene Únie dohodu s Barbadosom, ktorou sa mení Dohoda medzi Európskym spoločenstvom a Barbadosom o zrušení víz pri krátkodobých pobytoch (ďalej len „pozmeňujúca dohoda“).

                     (5)

                     V súlade s rozhodnutím Rady (EÚ) 2017/2084 (5) bola pozmeňujúca dohoda podpísaná.

                     (6)

                     Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES (6); Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

                     (7)

                     Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (7); Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

                     (8)

                     Pozmeňujúca dohoda by sa mala schváliť,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje Dohoda medzi Európskou úniou a Barbadosom, ktorou sa mení Dohoda medzi Európskym spoločenstvom a Barbadosom o zrušení víz pri krátkodobých pobytoch.
            Text pozmeňujúcej dohody je pripojený k tomuto rozhodnutiu.

            Článok 2
            Predseda Rady v mene Únie vykoná oznámenie podľa článku 2 pozmeňujúcej dohody (8).

            Článok 3
            Toto rozhodnutie nadobúda účinnosť dňom jeho prijatia.

            V Bruseli 20. decembra 2018

                  Za Radu

                  predsedníčka

               E. KÖSTINGER

            (1)  Súhlas z 23. októbra 2018.

            (2)  Rozhodnutie Rady 2009/898/ES z 30. novembra 2009 o uzavretí Dohody medzi Európskym spoločenstvom a Barbadosom o zrušení víz pri krátkodobých pobytoch (Ú. v. EÚ L 321, 8.12.2009, s. 40).

            (3)  Ú. v. EÚ L 169, 30.6.2009, s. 10.

            (4)  Nariadenie Európskeho parlamentu a Rady (EÚ) č. 610/2013 z 26. júna 2013, ktorým sa mení nariadenie Európskeho parlamentu a Rady (ES) č. 562/2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc), Dohovor, ktorým sa vykonáva Schengenská dohoda, nariadenia Rady (ES) č. 1683/95 a (ES) č. 539/2001 a nariadenia Európskeho parlamentu a Rady (ES) č. 767/2008 a (ES) č. 810/2009 (Ú. v. EÚ L 182, 29.6.2013, s. 1).

            (5)  Rozhodnutie Rady (EÚ) 2017/2084 zo 6. novembra 2017 o podpise v mene Únie Dohody medzi Európskou úniou a Barbadosom, ktorou sa mení Dohoda medzi Európskym spoločenstvom a Barbadosom o zrušení víz pri krátkodobých pobytoch (Ú. v. EÚ L 297, 15.11.2017, s. 3).

            (6)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

            (7)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

            (8)  Dátum nadobudnutia platnosti pozmeňujúcej dohody uverejní Generálny sekretariát Rady v Úradnom vestníku Európskej únie.

            PRÍLOHA

               Vyhlásenie únie týkajúce sa nadobudnutia účinnosti nariadenia (EÚ) 2017/2226, ktorým sa zriaďuje systém vstup/výstup, a členských štátov uplatňujúcich schengenské acquis v plnom rozsahu

            Nariadenie Európskeho parlamentu a Rady (EÚ) 2017/2226 z 30. novembra 2017, ktorým sa zriaďuje systém vstup/výstup na zaznamenávanie údajov o vstupe a výstupe štátnych príslušníkov tretích krajín prekračujúcich vonkajšie hranice členských štátov a o odopretí ich vstupu a stanovujú podmienky prístupu do systému vstup/výstup na účely presadzovania práva, a ktorým sa mení Dohovor, ktorým sa vykonáva Schengenská dohoda, a nariadenia (ES) č. 767/2008 a (EÚ) č. 1077/2011, nadobudlo účinnosť 29. decembra 2017.
            Od dátumu začatia uplatňovania nariadenia (EÚ) 2017/2226 (1) sú preto na účely tejto dohody členskými štátmi uplatňujúcimi schengenské acquis v plnom rozsahu tie členské štáty, ktoré prevádzkujú systém vstup/výstup na vonkajších hraniciach. Pri výpočte maximálneho obdobia 90 dní v rámci akéhokoľvek 180-dňového obdobia sa zohľadní dĺžka pobytu vo všetkých členských štátoch, ktoré prevádzkujú systém vstup/výstup na vonkajších hraniciach.

               (1)  O dátume začatia uplatňovania rozhodne Komisia v súlade s článkom 73 nariadenia (EÚ) 2017/2226.


title: Rozhodnutie Rady (SZBP) 2019/86 z 21. januára 2019, ktorým sa mení rozhodnutie (SZBP) 2018/1544 o reštriktívnych opatreniach proti šíreniu a používaniu chemických zbraní

text:
                  21.1.2019

                  SK

                  Úradný vestník Európskej únie

                  LI 18/10

         ROZHODNUTIE RADY (SZBP) 2019/86
         z 21. januára 2019,
         ktorým sa mení rozhodnutie (SZBP) 2018/1544 o reštriktívnych opatreniach proti šíreniu a používaniu chemických zbraní
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 15. októbra 2018 prijala rozhodnutie (SZBP) 2018/1544 (1).

                     (2)

                     Vzhľadom na pretrvávajúcu hrozbu, ktorú predstavuje šírenie a používanie chemických zbraní, by sa malo deväť osôb a jeden subjekt zaradiť do zoznamu fyzických a právnických osôb, subjektov a orgánov uvedeného v prílohe k rozhodnutiu (SZBP) 2018/1544.

                     (3)

                     Rozhodnutie (SZBP) 2018/1544 by sa malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Príloha k rozhodnutiu (SZBP) 2018/1544 sa mení tak, ako sa uvádza v prílohe k tomuto rozhodnutiu.

            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Bruseli 21. januára 2019

                  Za Radu

                  predsedníčka

               F. MOGHERINI

            (1)  Rozhodnutie Rady (SZBP) 2018/1544 z 15. októbra 2018 o reštriktívnych opatreniach proti šíreniu a používaniu chemických zbraní (Ú. v. EÚ L 259, 16.10.2018, s. 25).

            PRÍLOHA
            Do zoznamu uvedeného v prílohe k rozhodnutiu (SZBP) 2018/1544 sa zaraďujú tieto osoby a subjekt:

               „A.   FYZICKÉ OSOBY

                           Meno

                           Identifikačné údaje

                           Dôvody označenia

                           Dátum zaradenia do zoznamu

                                       1.

                                       Tariq YASMINA

                           alias: Tarq Yasmina
                           Pohlavie: muž
                           Hodnosť/funkcia: plukovník;
                           Štátna príslušnosť: Sýria

                           Tariq Yasmina pôsobí ako styčný dôstojník medzi Sýrskym centrom pre vedecké štúdie a výskum (Scientific Studies and Research Centre – SSRC) a prezidentským palácom, a ako taký je zapojený do používania a príprav používania chemických zbraní zo strany sýrskeho režimu.

                           21.1.2019

                                       2.

                                       Khaled NASRI

                           alias: Mohammed Khaled Nasri; Haled Natsri;

                           Pohlavie: muž
                           Hodnosť/funkcia: vedúci Inštitútu 1000 centra SSRC;
                           Štátna príslušnosť: Sýria

                           Khaled Nasri je riaditeľom Inštitútu 1000, oddelenia Sýrskeho centra pre vedecké štúdie a výskum (Scientific Studies and Research Centre – SSRC) zodpovedného za vývoj a výrobu počítačových a elektronických systémov pre sýrsky program chemických zbraní.

                           21.1.2019

                                       3.

                                       Walid ZUGHAIB

                           alias: Zughib, Zgha'ib, Zughayb;
                           Hodnosť/funkcia: riaditeľ, vedúci Inštitútu 2000 centra SSRC;
                           Pohlavie: muž
                           Štátna príslušnosť: Sýria

                           Walid Zughaib je riaditeľom Inštitútu 2000, oddelenia Sýrskeho centra pre vedecké štúdie a výskum (Scientific Studies and Research Centre – SSRC) zodpovedného za mechanický vývoj a výrobu v súvislosti so sýrskym programom chemických zbraní.

                           21.1.2019

                                       4.

                                       Firas AHMED

                           alias: Ahmad;
                           Hodnosť/funkcia: plukovník, vedúci bezpečnostného úradu Inštitútu 1000 centra SSRC;
                           Pohlavie: muž
                           Dátum narodenia: 21. január 1967;
                           Štátna príslušnosť: Sýria

                           Firas Ahmed je riaditeľom bezpečnostného úradu Inštitútu 1000, oddelenia Sýrskeho centra pre vedecké štúdie a výskum (Scientific Studies and Research Centre – SSRC) zodpovedného za vývoj a výrobu počítačových a elektronických systémov pre sýrsky program chemických zbraní. Bol zapojený do transferu a zatajenia materiálu, ktorý súvisí s chemickými zbraňami, po pristúpení Sýrie k Dohovoru o chemických zbraniach.

                           21.1.2019

                                       5.

                                       Said SAID

                           alias: Saeed, Sa'id,
                           Hodnosť/funkcia: doktor, člen Inštitútu 3000 (alias Inštitút 6000, alias Inštitút 5000) centra SSRC;
                           Pohlavie: muž
                           Dátum narodenia: 11. december 1955

                           Said je významnou postavou v Inštitúte 3000, alias Inštitúte 6000, alias Inštitúte 5000, oddelenia Sýrskeho centra pre vedecké štúdie a výskum (Scientific Studies and Research Centre – SSRC), ktoré je zodpovedné za vývoj a výrobu sýrskych chemických zbraní.

                           21.1.2019

                                       6.

                                       Anatolij Vladimirovič ČEPIGA

                           Анатолий Владимирович ЧЕПИГА, alias Ruslan BOŠIROV
                           Pohlavie: muž
                           Dátumy narodenia: 5. apríl 1979; 12. apríl 1978
                           Miesta narodenia: Nikolajevka, Amurská oblasť, Rusko; Dušanbe, Tadžikistan

                           Dôstojník GRU Anatolij Čepiga (alias Ruslan Boširov) mal v držbe, prepravil a potom počas víkendu 4. marca 2018 v Salisbury použil toxickú nervovú látku („novičok“). Generálna prokuratúra Spojeného kráľovstva 5. septembra 2018 obžalovala Ruslana Boširova za sprisahanie v súvislosti s vraždou Sergeja Skripaľa, za pokus o vraždu Sergeja Skripaľa, Júlie Skripaľovej a Nicka Baileyho, za použitie a držbu látky novičok a za úmyselné ťažké ublíženie na zdraví Júlie Skripaľovej a Nicka Baileyho.

                           21.1.2019

                                       7.

                                       Alexander Jevgenievič MIŠKIN

                           Александр Евгеньевич МИШКИН, alias Alexander PETROV
                           Pohlavie: muž;
                           Dátum narodenia: 13. júl 1979;
                           Miesta narodenia: Lojga, Rusko; Kotlas, Rusko

                           Dôstojník GRU Alexander Miškin (alias Alexander Petrov) mal v držbe, prepravil a potom počas víkendu 4. marca 2018 v Salisbury použil toxickú nervovú látku („novičok“). Generálna prokuratúra Spojeného kráľovstva 5. septembra 2018 obžalovala Alexandra Petrova za sprisahanie v súvislosti s vraždou Sergeja Skripaľa, pokus o vraždu Sergeja Skripaľa, Júlie Skripaľovej a Nicka Baileyho, použitie a držbu látky novičok a za úmyselné ťažké ublíženie na zdraví Júlie Skripaľovej a Nicka Baileyho.

                           21.1.2019

                                       8.

                                       Vladimir Stepanovič ALEKSEJEV

                           Владимир Степанович АЛЕКСЕЕВ
                           Pohlavie: muž;
                           Hodnosť/funkcia: prvý námestník riaditeľa Hlavného riaditeľstva spravodajskej služby (GRU)

                           Vladimir Stepanovič Aleksejev je prvý námestník riaditeľa GRU (alias GU). Vzhľadom na svoje vedúce postavenie v rámci GRU je Aleksejev zodpovedný za držbu, prepravu a použitie toxickej nervovej látky „novičok“ dôstojníkmi GRU počas víkendu 4. marca 2018 v Salisbury.

                           21.1.2019

                                       9.

                                       Igor Olegovič KOSTJUKOV

                           Игорь Олегович КОСТЮКОВ
                           Pohlavie: muž;
                           Hodnosť/funkcia: riaditeľ Hlavného riaditeľstva spravodajskej služby (GRU)

                           Vzhľadom na svoje vedúce postavenie, ktoré ako prvý námestník riaditeľa GRU (alias GU) mal v danom čase, je Igor Olegovič Kostjukov zodpovedný za držbu, prepravu a použitie toxickej nervovej látky „novičok“ dôstojníkmi GRU počas víkendu 4. marca 2018 v Salisbury.

                           21.1.2019

                     B.   PRÁVNICKÉ OSOBY, SUBJEKTY A ORGÁNY

                           Názov

                           Identifikačné údaje

                           Dôvody označenia

                           Dátum zaradenia do zoznamu

                                       1.

                                       Sýrske centrum pre vedecké štúdie a výskum (Scientific Studies and Research Centre – SSRC)

                           alias: Centre d'Études et de Recherches Scientifiques (CERS), Centre de Recherche de Kaboun
                           Adresa:

                                       Barzeh Street,

                                       P.O. Box 4470,

                                       Damask

                           Sýrske centrum pre vedecké štúdie a výskum (SSRC) je hlavným subjektom sýrskeho režimu zodpovedným za vývoj chemických zbraní.
                           SSRC je zodpovedné za vývoj a výrobu chemických zbraní, ako aj riadených striel na ich vysielanie, a pôsobí na viacerých miestach v Sýrii.

                           21.1.2019“


Rozhodnutie Komisie z 08/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8842 - Tele2 / Com Hem Holding) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 07/08/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9022 - Watling Street Capital Partners LLP / Sisaho International SAS) podľa nariadenia Rady (ES) č. 139/2004 (Iba francúzské znenie je autentické)


Rozhodnutie Komisie z 16/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9061 - Stadtwerke Hanau GmbH / GETEC Wärme & Effizienz GmbH / PionierWerk Hanau GmbH) podľa nariadenia Rady (ES) č. 139/2004 (Iba nemecké znenie je autentické)


Rozhodnutie Komisie z 29/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9091 - SNAM S.p.A. / Società Gasdotti Italia S.p.A. / Macquarie Group) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 10/12/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9120 - Carlyle / Apollo) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 07/12/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9067 - Equinor Group / Danske Commodities) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 21/12/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9187 - Autolaunch / Beijing Automotive Group Co.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 10/12/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9121 - Michelin / Camso) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 06/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9257 - NEC Corporation / KMD Group) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 04/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9141 - Diamond Transmission Corporation Limited / InfraRed Capital Partners Limited) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 31/01/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9240 - Siemens Aktiengesellschaft / Veja Mate Offshore Project GmbH) podľa nariadenia Rady (ES) č. 139/2004 (Iba nemecké znenie je autentické)


Rozhodnutie Komisie z 06/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9249 - Triton Managers V Limited / Sunweb Group) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 04/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9223 - Stena Rederi AB / Glovis Europe) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 30/01/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9248 - Sumitomo Corporation / Mahindra Agri Solutions Limited / JV) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 05/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9241 - Societa Cattolica di Assicurazione / Inter Mutuelles Assistance SA / IMA Italia Assistance) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 04/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9230 - InfraRed Capital Partners (Management) LLP / Allianz Infrastructure Luxembourg I S.à r.l. / DIF Management Holding BV / Daiwater Investment Limited) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 28/01/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9233 - Fosun International Limited / Tom Tailor Holding SE) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 01/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9244 - OMERS Infrastructure European Holdings B.V. / Altice France S.A. / SFR FTTH) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 01/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9268 - Macquarie Corporate Holdings Pty Limited / JERA Power International, B.V. / Swancor Ind. Co. Ltd. / Formosa I International Investment Co., Ltd. / Ørsted InvestCo Ltd. (f/k/a DONG Energy InvestCo Ltd.)) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Európskeho parlamentu a Rady (EÚ) 2019/276 z 12. decembra 2018 o mobilizácii nástroja flexibility na posilnenie programov kľúčových pre konkurencieschopnosť EÚ a na financovanie okamžitých rozpočtových opatrení na riešenie pretrvávajúcich výziev súvisiacich s migráciou, prílevom utečencov a bezpečnostnými hrozbami

text:
                  22.2.2019

                  SK

                  Úradný vestník Európskej únie

                  L 54/3

         ROZHODNUTIE EURÓPSKEHO PARLAMENTU A RADY (EÚ) 2019/276
         z 12. decembra 2018
         o mobilizácii nástroja flexibility na posilnenie programov kľúčových pre konkurencieschopnosť EÚ a na financovanie okamžitých rozpočtových opatrení na riešenie pretrvávajúcich výziev súvisiacich s migráciou, prílevom utečencov a bezpečnostnými hrozbami
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (1), a najmä na jej bod 12,
         so zreteľom na návrh Európskej komisie,
         keďže:

                     (1)

                     Účelom nástroja flexibility je umožniť financovanie jasne určených výdavkov, ktoré sa nemôžu financovať v rámci limitov stropov dostupných pre jeden alebo viacero iných okruhov.

                     (2)

                     Strop ročnej sumy, ktorá je k dispozícii pre nástroj flexibility, predstavuje 600 000 000 EUR (v cenách roku 2011), ako je stanovené v článku 11 nariadenia Rady (EÚ, Euratom) č. 1311/2013 (2), pričom sa táto suma v prípade potreby zvýši o prepadnuté sumy, ktoré sú sprístupnené v súlade s odsekom 1 druhým pododsekom uvedeného článku.

                     (3)

                     S cieľom posilniť programy kľúčové pre konkurencieschopnosť EÚ a riešiť pretrvávajúce výzvy súvisiace s migráciou, prílevom utečencov a bezpečnostnými hrozbami je nevyhnutné urgentne mobilizovať významné dodatočné sumy na financovanie takýchto programov a opatrení.

                     (4)

                     Po preskúmaní všetkých možností prerozdelenia rozpočtových prostriedkov v rámci výdavkových stropov okruhu 1a (Konkurencieschopnosť pre rast a zamestnanosť) a okruhu 3 (Bezpečnosť a občianstvo) je nevyhnutné mobilizovať nástroj flexibility na doplnenie finančných prostriedkov dostupných vo všeobecnom rozpočte Únie na rozpočtový rok 2019 nad rámec stropov okruhu 1a o sumu 178 715 475 EUR na posilnenie programov kľúčových pre konkurencieschopnosť EÚ, ako aj okruhu 3 o sumu 985 629 138 EUR na financovanie opatrení v oblasti migrácie, utečencov a bezpečnosti.

                     (5)

                     Na základe očakávaného profilu platieb by sa mali platobné rozpočtové prostriedky zodpovedajúce mobilizácii nástroja flexibility distribuovať v priebehu viacerých rozpočtových rokov.

                     (6)

                     S cieľom umožniť rýchle použitie finančných prostriedkov by sa toto rozhodnutie malo uplatňovať od začiatku rozpočtového roku 2019,

               PRIJALI TOTO ROZHODNUTIE:

            Článok 1

               1.   V rámci všeobecného rozpočtu Únie na rozpočtový rok 2019 sa nástroj flexibility zmobilizuje na poskytnutie sumy vo výške 178 715 475 EUR vo viazaných rozpočtových prostriedkoch v podokruhu 1a (Konkurencieschopnosť pre rast a zamestnanosť) a 985 629 138 EUR vo viazaných rozpočtových prostriedkoch v okruhu 3 (Bezpečnosť a občianstvo).
               Suma uvedená v prvom pododseku sa použije na posilnenie programov kľúčových pre konkurencieschopnosť EÚ a na financovanie opatrení s cieľom riešiť pretrvávajúce výzvy súvisiace s migráciou, prílevom utečencov a bezpečnostnými hrozbami.

               2.   Na základe očakávaného profilu platieb sa platobné rozpočtové prostriedky zodpovedajúce mobilizácii nástroja flexibility odhadujú takto:

                           a)

                           548 740 834 EUR v roku 2019;

                           b)

                           257 223 207 EUR v roku 2020;

                           c)

                           135 194 558 EUR v roku 2021;

                           d)

                           140 942 662 EUR v roku 2022;

                           e)

                           82 243 352 EUR v roku 2023.

                     Konkrétne sumy platobných rozpočtových prostriedkov na jednotlivé rozpočtové roky budú schválené v súlade s ročným rozpočtovým postupom.

            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 1. januára 2019.

            V Štrasburgu 12. decembra 2018.

                  Za Európsky parlament

                  predseda

               A. TAJANI

                  Za Radu

                  predsedníčka

               J. BOGNER-STRAUSS

            (1)  Ú. v. EÚ C 373, 20.12.2013, s. 1.

            (2)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).


title: Rozhodnutie Rady (EÚ) 2019/349 z 22. februára 2019, ktorým sa stanovuje pozícia, ktorá sa má v mene Európskej únie zaujať vo Výbore Svetovej obchodnej organizácie pre vládne obstarávanie v súvislosti s pristúpením Spojeného kráľovstva Veľkej Británie a Severného Írska k revidovanej Dohode o vládnom obstarávaní v kontexte jeho vystúpenia z Európskej únie

text:
                  4.3.2019

                  SK

                  Úradný vestník Európskej únie

                  L 63/12

         ROZHODNUTIE RADY (EÚ) 2019/349
         z 22. februára 2019,
         ktorým sa stanovuje pozícia, ktorá sa má v mene Európskej únie zaujať vo Výbore Svetovej obchodnej organizácie pre vládne obstarávanie v súvislosti s pristúpením Spojeného kráľovstva Veľkej Británie a Severného Írska k revidovanej Dohode o vládnom obstarávaní v kontexte jeho vystúpenia z Európskej únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4, prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:

                     (1)

                     Únia je zmluvnou stranou revidovanej Dohody o vládnom obstarávaní (ďalej len „revidovaná dohoda GPA“) a na jej členské štáty sa táto revidovaná dohoda GPA vzťahuje podľa práva Únie.

                     (2)

                     Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii. Zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, a to 30. marca 2019, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty. Revidovaná dohoda GPA sa od uvedeného dátumu automaticky prestane uplatňovať na Spojené kráľovstvo.

                     (3)

                     Spojené kráľovstvo s podporou Únie 1. júna 2018 požiadalo o pristúpenie k revidovanej dohode GPA.

                     (4)

                     Podľa článku XXII ods. 2 revidovanej dohody GPA môže ktorýkoľvek člen WTO pristúpiť k uvedenej dohode za podmienok dohodnutých medzi týmto členom a zmluvnými stranami, pričom sa tieto podmienky stanovia v rozhodnutí výboru pre vládne obstarávanie (ďalej len „výbor GPA“). Pristúpenie sa má uskutočniť tak, že u generálneho riaditeľa WTO sa uloží listina o pristúpení, v ktorej sú stanovené takto dohodnuté podmienky. Revidovaná dohoda GPA nadobúda pre pristupujúceho člena platnosť v tridsiaty deň po uložení jeho listiny o pristúpení.

                     (5)

                     Záväzky Spojeného kráľovstva týkajúce sa rozsahu prístupu na trh vládneho obstarávania sú stanovené v jeho konečnej ponuke, ktorá bola zmluvným stranám dohody GPA rozoslaná 2. októbra 2018.

                     (6)

                     Konečná ponuka Spojeného kráľovstva je primeraná, keďže záväzky Spojeného kráľovstva týkajúce sa rozsahu ponúkajú Únii maximálny rozsah, ktorým Spojené kráľovstvo v súčasnosti disponuje v rámci listiny záväzkov Únie podľa Dohody o vládnom obstarávaní, čo zodpovedá rozsahu, ktorým Spojené kráľovstvo v súčasnosti disponuje v rámci listiny záväzkov Únie ako členský štát. Únia by mala zabezpečiť recipročné zaobchádzanie a prispôsobiť svoju listinu záväzkov s cieľom zabezpečiť zodpovedajúcu úroveň prístupu pre hospodárske subjekty zo Spojeného kráľovstva podľa revidovanej dohody GPA. Okrem toho listina záväzkov Únie uvedená v dodatku I k revidovanej dohode GPA si vyžaduje potrebné vysvetlenia, keďže na Spojené kráľovstvo sa už nebude vzťahovať uvedená listina záväzkov podľa revidovanej dohody GPA. Tieto podmienky stanovené v prílohe k tomuto rozhodnutiu sa stanú súčasťou podmienok pristúpenia Spojeného kráľovstva k revidovanej dohode GPA a zohľadnia sa v rozhodnutí, ktoré má prijať výbor GPA vo veci pristúpenia Spojeného kráľovstva.

                     (7)

                     Je preto vhodné stanoviť pozíciu, ktorá sa má v súvislosti s pristúpením Spojeného kráľovstva k revidovanej dohode GPA zaujať v mene Únie vo výbore GPA.

                     (8)

                     V prípade dohody o vystúpení medzi Úniou a Spojeným kráľovstvom, v ktorej sa stanovuje prechodné obdobie, počas ktorého sa by sa právo Únie uplatňovalo na Spojené kráľovstvo a v Spojenom kráľovstve, by Únia mala ostatným zmluvným stranám dohody GPA oznámiť, že počas prechodného obdobia sa na účely revidovanej dohody GPA má so Spojeným kráľovstvom zaobchádzať ako s členským štátom. A preto by sa do skončenia dohodnutého prechodného obdobia na Spojené kráľovstvo vzťahovala revidovaná dohoda GPA. V tomto prípade by Spojené kráľovstvo malo predložiť aktualizované odpovede na kontrolný zoznam otázok najneskôr tri mesiace pred koncom prechodného obdobia. Výbor GPA preskúma aktualizovaný súbor odpovedí Spojeného kráľovstva na kontrolný zoznam otázok a v danom čase zváži primerané rozhodnutie.

                     (9)

                     Hoci Spojené kráľovstvo nebude treťou krajinou v čase, keď výbor GPA prijme rozhodnutie o pristúpení Spojeného kráľovstva k revidovanej dohode GPA, je v záujme Únie, aby sa v prípade Spojeného kráľovstva zabezpečilo, že revidovaná dohoda GPA vstúpi do platnosti dátumom nasledujúcim po dátume, keď sa právo Únie prestane uplatňovať na Spojené kráľovstvo a v Spojenom kráľovstve. Spojené kráľovstvo až do vystúpenia z Únie zostáva členským štátom, ktorý požíva všetky práva a je viazaný všetkými povinnosťami na základe zmlúv vrátane dodržiavania zásady lojálnej spolupráce.

                     (10)

                     Ak sa právo Únie naďalej uplatňuje na Spojené kráľovstvo a v Spojenom kráľovstve, Komisia by mala byť oprávnená informovať výbor GPA v mene Únie do 30 dní od uloženia listiny Spojeného kráľovstva o pristúpení, že dohoda sa na Spojené kráľovstvo naďalej vzťahuje revidovaná dohoda GPA podľa práva Únie,

               PRIJALA TOTO ROZHODNUTIE:

            Článok 1
            Pozícia, ktorá sa má v mene Únie zaujať vo Výbore pre vládne obstarávanie (ďalej len „výbor GPA“), je schváliť pristúpenie Spojeného kráľovstva k revidovanej Dohode o vládnom obstarávaní (ďalej len „revidovaná dohoda GPA“), s výhradou podmienok stanovených v článku 2 tohto rozhodnutia a podmienok pristúpenia stanovených v prílohe k tomuto rozhodnutiu, pokiaľ záujmy Únie nie sú negatívne ovplyvnené pozíciou iných zmluvných strán dohody GPA.

            Článok 2
            Pozícia, ktorá sa má v mene Únie zaujať podľa článku 1, podlieha podmienke, že rozhodnutie výboru GPA obsahuje ustanovenia zabezpečujúce toto:

                        1.

                        vzhľadom na chýbajúcu dohodu o vystúpení medzi Spojeným kráľovstvom a Úniou, v ktorej sa stanovuje prechodné obdobie, Spojenému kráľovstvu sa umožňuje, aby svoju listinu o pristúpení uložilo u generálneho riaditeľa WTO za predpokladu, že tak urobí:

                                    a)

                                    najskôr 30 dní pred dátumom, keď Spojené kráľovstvo prestane byť členským štátom, a

                                    b)

                                    do šiestich mesiacov od dátumu vydania rozhodnutia výboru GPA, pokiaľ tento výbor nepredĺži lehotu na predloženie tejto listiny;

                        2.

                        uloženie listiny Spojeného kráľovstva o pristúpení sa považuje za neuskutočnené na účely článku XXIV ods. 2 dohody GPA z roku 1994 a článku XXII ods. 2 revidovanej dohody GPA, ak Únia v priebehu nasledujúcich 30 dní od uvedeného uloženia oznámi výboru GPA, že na Spojené kráľovstvo sa naďalej vzťahuje revidovaná dohoda GPA podľa práva Únie.

            Článok 3
            Ak sa právo Únie naďalej uplatňuje na Spojené kráľovstvo a v Spojenom kráľovstve, Komisia je oprávnená informovať výbor GPA v mene Únie do 30 dní od uloženia aktu Spojeného kráľovstva o pristúpení, že na Spojené kráľovstvo sa naďalej vzťahuje revidovaná dohoda GPA podľa práva Únie.

            Článok 4
            Toto rozhodnutie nadobúda účinnosť dňom jeho prijatia.

            V Bruseli 22. februára 2019

                  Za Radu

                  predseda

               G. CIAMBA

            PRÍLOHA

               PODMIENKY EÚ VZŤAHUJÚCE SA NA SAMOSTATNÉ PRISTÚPENIE SPOJENÉHO KRÁĽOVSTVA K DOHODE O VLÁDNOM OBSTARÁVANÍ

            Nadobudnutím platnosti Dohody o vládnom obstarávaní v prípade Spojeného kráľovstva samostatne:

                        —

                        oddiel 2 bod 1 („Verejní obstarávatelia ústrednej štátnej správy členských štátov EÚ“) prílohy 1 k dodatku I Európskej únie podľa revidovanej dohody sa vykladá takto:

                                       „1.

                                       V prípade tovarov, služieb, dodávateľov a poskytovateľov služieb z Lichtenštajnska, zo Švajčiarska, z Islandu, Nórska, Holandska v súvislosti s Arubou a Spojeného kráľovstva vládne obstarávanie každým verejným obstarávateľom na úrovni ústrednej štátnej správy z členských štátov EÚ. Ďalej uvedený zoznam má orientačnú povahu.“

                        —

                        oddiel 2 prílohy 6 k dodatku I Európskej únie podľa revidovanej dohody sa vykladá takto:

                           „Na koncesné zmluvy na stavebné práce, ak sú uzatvárané subjektmi uvedenými v prílohe 1 a 2, sa vzťahuje režim vnútroštátneho zaobchádzania pre poskytovateľov stavebných služieb z Islandu, Lichtenštajnska, Nórska, Holandska v súvislosti s Arubou, zo Švajčiarska, z Čiernej Hory a zo Spojeného kráľovstva pod podmienkou, že ich hodnota je najmenej 5 000 000 SDR, a pre poskytovateľov stavebných služieb z Kórei; pod podmienkou, že ich hodnota je najmenej 15 000 000 SDR“.

                        —

                        poznámka pod čiarou k názvu „Európska únia“ k prílohám dodatku I Európskej únie podľa revidovanej dohody a k názvu „Európska únia“ podľa dohody z roku 1994 zahŕňa túto poznámku pod čiarou:

                           „Všetky odkazy na verejných obstarávateľov a obstarávateľov zo Spojeného kráľovstva, ktoré sú v súčasnosti uvedené v prílohách dodatku I Európskej únie, nie sú aktuálne.“